LV Eiropas Savienības Oficiālais Vēstnesis C 110/7

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2009/C 110/07

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“BREMER KLABEN”

EK Nr. DE/PGI/005/0333/08.01.2004

ACVN ( ) AĢIN ( X )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums : Bundesministerium der Justiz Adrese : 11015 Berlin DEUTSCHLAND Tālr. : +49 302025-9333 Fakss : +49 302025-8251 E-pasts : —

2. Grupa:

Nosaukums : Bäckerinnung der Hansestadt Bremen Adrese : Georg-Wulf-Straße 7 28199 Bremen DEUTSCHLAND Tālrunis : +49 421300500621 Fakss : +49 421300500617 E-pasts : kh@bremen-handwerk.de Sastāvs : ražotāji/pārstrādātāji (X) citi: ( )

3. Produkta veids:

2.4. grupa. Konditorejas izstrādājumi

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Bremer Klaben”

4.2. Apraksts:

“Bremer Klaben” ir sātīgs rauga mīklas izstrādājums, kas satur īpaši daudz augļu. Lielais augļu un taukvielu saturs ir galvenā iezīme, ar ko “Bremer Klaben” atšķiras no līdzīgā rauša “Stollen”. Lielo, vairākas mārciņas smago rausi cep iegarenā, lēzenā veidnē, kuras šķērsgriezumam ir gandrīz taisnstūra forma. Atkarībā no veidnes lieluma tajā iepilda 5 vai 6 kilogramus mīklas.

Rausis ir gaiši brūnā krāsā, un olbaltuma glazūra piešķir tā virsmai skaistu spīdumu. Tā mīkstums ir sulīgs un nedaudz taukains.

“Bremer Klaben” raksturīga aromātiska, pikanta, salda un patīkama augļu garša; pievienotais kardamons piešķir tam īpašu, neatkārtojamu aromātu.

Sastāvs

— Ir dažādas “Bremer Klaben” receptes, taču tajās visās paredzēta vienāda mīklas un augļu attiecība (aptuveni 1:1).

— Obligātas sastāvdaļas ir milti, sviests vai margarīns, raugs, cukurs, rozīnes, citronu sukādes, apelsīnu sukādes, mandeles, vaniļa, citrona miza un kardamons. Tās kopā veido apmēram 95 % rauša svara.

— Ir atļauts pievienot rumu un/vai rožu eļļu, nepārsniedzot 5 % kopējā svara.

4.3. Ģeogrāfiskais apgabals:

Brēmenes (Bremen) pilsētas teritorija un tuvējā apkārtne, kā arī Brēmerhāfene (Bremerhafen) un Ferdene (Verden).

Brēmenes tuvējā apkārtne ietver:

— Osterholcas (Osterholz) apriņķi, izņemot Hambergenes pašvaldību grupu (Samtgemeinde Hambergen),

— Otersbergas (Ottersberg) pašvaldību, ko dienvidaustrumos norobežo A 1 automaģistrāle,

— Oitenes (Oyten) un Ahimas (Achim) pašvaldības,

— rietumu daļu Tedinghauzenes pašvaldību grupai (Samtgemeinde Thedinghausen) , kurā ietilpst Rīdes (Riede), Tedinghauzenes (Thedinghausen) un Emtinghauzenes (Emtinghausen) pašvaldības,

— Veihes (Weyhe) un Štūras (Stuhr) pašvaldības,

— Delmenhorstes (Delmenhorst) pilsētu,

— Lēmverderes (Lemwerder) un Bernes (Berne) pašvaldības,

— Ganderkēzes (Ganderkeese) pašvaldību uz ziemeļiem no A 28 automaģistrāles,

— Hūdes (Hude) pašvaldības austrumu daļu ap Hūdi un

— Elsfletes (Elsfleth) pašvaldību.

4.4. Izcelsmes apliecinājums:

“Bremer Klaben” izgatavo saskaņā ar spēkā esošajiem noteikumiem. Piemēro HACCP vadlīnijas. Atbilstību produkta specifikācijām uzrauga darba, sieviešu lietu, veselības, jaunatnes un sociālo lietu senatore Brēmenē (Vācijas Federatīvajā Republikā).

Izsekojamību nodrošina, uz iepakojuma norādot ražotāja nosaukumu. Ražošana notiek tikai tajā ģeogrāfiskajā apgabalā, kas apstiprināts kā “Bremer Klaben” ražošanas apgabals.

Visiem “Bremer Klaben” ražotājiem jābūt ietvertiem Brēmenes maiznieku apvienības (Bäckerinnung Bremen) izveidotajā ražotāju reģistrā.

4.5. Ražošanas metode:

Vispirms jāpagatavo ieraugs, kas jāraudzē noteiktu laiku. Mīkla jāmīca īpaši saudzīgi, jo tai ir daudzas sastāvdaļas. Kad mīkla uzrūgusi, tai jāpievieno augļu maisījums.

Mīklas dalīšanai un veidošanai vajadzīga īpaša amatnieku prasme, lai daudzās sastāvdaļas turētos kopā.

Neilgi pirms cepšanas virsmu apstrādā ar miltiem un ūdeni, lai uz tās izveidotos plēvei līdzīga vienlaidu kārtiņa. Tas vajadzīgs, lai, pēc cepšanas uzklājot olbaltuma glazūru, iegūtu spīdīgu virsmu.

No krāsns temperatūras un cepšanas ilguma ir atkarīgs, cik sulīgs būs rausis. Temperatūrai cepšanas laikā jāpazeminās (piemēram, no 220 °C cepšanas sākumā līdz 170 °C cepšanas beigās). Atkarībā no rauša lieluma cepšana ilgst aptuveni 55-65 minūtes. Izšķirošais faktors ir iekšējā temperatūra. Tai vajadzētu būt aptuveni 92-94 °C. Pēc cepšanas raušus tūlīt izņem no veidnēm, lai tie varētu lēni un pakāpeniski nosēsties un atdzist.

4.6. Saikne:

“Bremer Klaben” un norādītā ģeogrāfiskā apgabala saikne skaidrojama galvenokārt ar produkta popularitāti, kura saknes meklējamas senajās raušu gatavošanas tradīcijās Brēmenē un tās apkārtnē, kā arī ražotāju īpašajā mākā. Šī māka galvenokārt saistīta ar amatnieku prasmi, kas vajadzīga ļoti daudz augļu saturošās mīklas pagatavošanai un tās dalīšanai un veidošanai, kā arī ar pieredzi, kas nepieciešama, lai precīzi ievērotu dažādo krāsns temperatūru un cepšanas ilgumu.

“Bremer Klaben” ir maizes izstrādājums, kura cepšanai ir senas tradīcijas Brēmenē un Brēmenes apkārtnē, kur tas ir ļoti iecienīts, īpaši Ziemassvētku laikā.

“Bremer Klaben” ir cieši saistīts ar Hanzas pilsētas Brēmenes un koloniālpreču tirdzniecības vēsturi, jo tikai tad, kad ostā piestājušie kuģi izkrāva svešzemju izejvielas, kļuva iespējams izcept šo rausi.

Tā kā rausi varēja ilgi uzglabāt, jūrnieki to labprāt ņēma līdz, dodoties jūrā.

Brēmenes rātes dokumentā, kas izdots 1593. gadā, pirmo reizi atrodama norāde uz raušu cepēju arodu. 1637. gadā raušu un kūku cepēji ir apvienojušies atsevišķā ģildē.

Brēmenē un tās apkārtnē “Bremer Klaben” vēl joprojām ieņem svarīgu vietu tradicionālajā Ziemassvētku gardumu klāstā, taču daži uzņēmumi raušus piedāvā visu gadu.

“Raušu laiks” (Klabenzeit) Brēmenē tradicionāli sākas ar ceremoniju, kurā pilsētas birģermeistars tirgus laukumā oficiāli nogriež pirmo šķēli (offizieller Anschnitt).

Par to, ka šis Brēmenei raksturīgais izstrādājums jau 17. gadsimta beigās bija ļoti iecienīts, liecina fakts, ka tolaik Brēmenē aptuveni divas trešdaļas visu baltmaizes šķirņu gatavoja no raušu mīklas.

Arī mūsdienās Ziemassvētku laiks bez raušiem īstam brēmenietim nav iedomājams. Turklāt kā reģionam raksturīgu izstrādājumu “Bremer Klaben” nogādā uz dažādām pasaules vietām, kur tam radušies daudzi cienītāji.

4.7. Pārbaudes struktūrap:

Nosaukums : Senatorin für Arbeit, Frauen, Gesundheit, Jugend und Soziales Adrese : Contrescarpe 72 28195 Bremen DEUTSCHLAND. Tālr. : +49 421361-10952 Fakss : +49 421361-2567 E-pasts : office@arbeit.bremen.de

4.8. Marķējums:

Aizsargāta ģeogrāfiskās izcelsmes norāde

(1) OV L 93, 31.3.2006., 12. lpp.